CELEX: 32021R0899
Language: lt
Date: 2021-06-03 00:00:00
Title: Komisijos reglamentas (ES) 2021/899 2021 m. birželio 3 d. kuriuo dėl pereinamojo laikotarpio priemonių, taikomų kurui naudojamų mėsos ir kaulų miltų eksportui, iš dalies keičiamas Reglamentas (ES) Nr. 142/2011 (Tekstas svarbus EEE)

2021 6 4   
               
               
                  LT
               
               
                  Europos Sąjungos oficialusis leidinys
               
               
                  L 197/68
               
            
         KOMISIJOS REGLAMENTAS (ES) 2021/899
         2021 m. birželio 3 d.
         kuriuo dėl pereinamojo laikotarpio priemonių, taikomų kurui naudojamų mėsos ir kaulų miltų eksportui, iš dalies keičiamas Reglamentas (ES) Nr. 142/2011
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės ir panaikinamas Reglamentas (EB) Nr. 1774/2002 (1), ypač į jo 43 straipsnio 3 dalies pirmą pastraipą,
         kadangi:
         
                     (1)
                  
                  
                     Komisijos reglamentu (ES) Nr. 142/2011 (2) nustatytos visuomenės ir gyvūnų sveikatos taisyklės, taikomos pateikiant rinkai ir eksportuojant šalutinius gyvūninius produktus ir jų gaminius;
                  
               
                     (2)
                  
                  
                     Reglamento (EB) Nr. 1069/2009 12 straipsnyje kartu su to reglamento 7 straipsnio 2 dalimi nustatyta, kad mėsos ir kaulų miltai (1 kategorija) turi būti šalinami deginant, bendrai deginant ar šalinami sąvartynuose arba gali būti naudojami kurui, kad nesugrįžtų į pašarų grandinę ir jos neužterštų;
                  
               
                     (3)
                  
                  
                     Airijos kompetentingos institucijos pranešė planuojančios iki 2023 m. pabaigos sukurti mėsos ir kaulų miltų, gautų iš 1 kategorijos medžiagų, deginimo pajėgumus ir paprašė pereinamuoju laikotarpiu leisti išlaikyti tradicinius mėsos ir kaulų miltų, gautų iš 1 kategorijos medžiagų ir skirtų šalinti Jungtinėje Karalystėje, prekybos srautus;
                  
               
                     (4)
                  
                  
                     įvertinusi Airijos prašymą ir atsižvelgdama į ypatingą tos valstybės narės geografinę padėtį, Komisija mano, kad Reglamento (ES) Nr. 142/2011 XIV priedo V skyriuje būtina nustatyti taisykles, pagal kurias Airija galėtų leisti eksportuoti į Jungtinę Karalystę mėsos ir kaulų miltus, gautus iš 1 kategorijos medžiagų ir atitinkančius pateikimo rinkai deginimo tikslais reikalavimus, iki 2023 m. gruodžio 31 d., nedarant poveikio Sąjungos teisės taikymui Jungtinei Karalystei ir jos teritorijoje, kiek tai susiję su Šiaurės Airija, pagal Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos, ypač pagal Protokolo dėl Airijos ir Šiaurės Airijos 5 straipsnio 4 dalį kartu su to Protokolo 2 priedu ir laikantis to Protokolo 6 straipsnio 1 dalies, pagal kurią mėsos ir kaulų miltus, gautus iš 1 kategorijos medžiagų, deginimo tikslais leidžiama vežti į kitas Jungtinės Karalystės dalis, išskyrus Šiaurės Airiją;
                  
               
                     (5)
                  
                  
                     todėl Reglamento (ES) Nr. 142/2011 XIV priedas turėtų būti atitinkamai iš dalies pakeistas;
                  
               
                     (6)
                  
                  
                     siekiant užtikrinti esamų prekybos srautų tęstinumą pasibaigus pereinamajam laikotarpiui, šis reglamentas turėtų būti taikomas nuo 2021 m. sausio 1 d. ir todėl skubos tvarka turėtų įsigalioti trečią dieną po jo paskelbimo Europos Sąjungos oficialiajame leidinyje;
                  
               
                     (7)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) Nr. 142/2011 XIV priedo V skyrius iš dalies keičiamas pagal šio reglamento priedą.
         
         
            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. birželio 3 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 300, 2009 11 14, p. 1.
         
            (2)  2011 m. vasario 25 d. Komisijos reglamentas (ES) Nr. 142/2011, kuriuo įgyvendinami Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės, ir Tarybos direktyva 97/78/EB dėl tam tikrų mėginių ir priemonių, kuriems netaikomi veterinariniai tikrinimai pasienyje pagal tą direktyvą (OL L 54, 2011 2 26, p. 1).
      
      
         
            PRIEDAS
            Reglamento (ES) Nr. 142/2011 XIV priedo V skyriaus lentelė papildoma šia nauja eilute:
            
               
                           „3
                        
                        
                           Mėsos ir kaulų miltai iš 1 kategorijos medžiagų
                        
                        
                           Iš 1 kategorijos medžiagų gauti mėsos ir kaulų miltai, skirti naudoti deginimui, iš Airijos į Jungtinę Karalystę  (*) eksportuojami tik šiomis sąlygomis:
                           
                                       a)
                                    
                                    
                                       Airijos kompetentinga institucija leido eksportuoti į Jungtinėje Karalystėje esančią deginimo įmonę ne vėliau kaip 2023 m. gruodžio 31 d., jei šalinti skirti mėsos ir kaulų miltai, gauti iš 1 kategorijos medžiagų, buvo vežami iš tos valstybės narės iki 2021 m. sausio 1 d. 6 straipsnio 6, 7 ir 8 dalyse nustatytomis sąlygomis;
                                    
                                 
                                       b)
                                    
                                    
                                       paskirties deginimo įmonei leidžiama pagal Jungtinės Karalystės išduotą importo licenciją deginti importuotus mėsos ir kaulų miltus, gautus iš 1 kategorijos medžiagų;
                                    
                                 
                                       c)
                                    
                                    
                                       mėsos ir kaulų miltai iš 1 kategorijos medžiagų:
                                       
                                                   —
                                                
                                                
                                                   gauti tik perdirbant pagal 1 perdirbimo metodą (sterilizacija slėgiu), 2, 3, 4 arba 5 perdirbimo metodus, nurodytus IV priedo III skyriuje,
                                                
                                             
                                                   —
                                                
                                                
                                                   yra pažymėti, kaip nurodyta VIII priedo V skyriuje;
                                                
                                             
                                 
                                       d)
                                    
                                    
                                       mėsos ir kaulų miltų siunta iš perdirbimo įmonės arba sandėlio, nurodyto Reglamento (EB) Nr. 1069/2009 24 straipsnio 1 dalies a punkte arba j punkto ii papunktyje, siunčiama tiesiogiai į paskirties deginimo įmonę užplombuotuose konteineriuose;
                                    
                                 
                                       e)
                                    
                                    
                                       operatoriai pateikia mėsos ir kaulų miltų siuntas išvežimo pasienio kontrolės postui;
                                    
                                 
                                       f)
                                    
                                    
                                       išvežimo pasienio kontrolės posto kompetentinga institucija atlieka e punkte nurodytų siuntų oficialią kontrolę, visų pirma patikrina, ar plomba nėra pažeista.
                                       Jei plomba yra pažeista, taikomos Europos Parlamento ir Tarybos reglamento (ES) 2017/625  (**) 138 straipsnio 2 dalies d ir g punktuose nustatytos taisyklės;
                                    
                                 
                                       g)
                                    
                                    
                                       pasienio kontrolės posto kompetentinga institucija, naudodamasi TRACES sistema, praneša prekybos dokumento I.4 langelyje nurodytai kompetentingai institucijai apie siuntos atvežimą į išvežimo punktą ir, jei taikoma, apie plombos patikrinimo rezultatus bei visas taisomąsias priemones, kurių imtasi.
                                       Kompetentinga institucija, atsakinga už kilmės perdirbimo įmonę, atlieka rizika grindžiamą oficialią kontrolę, kad patikrintų, ar laikomasi pirmos pastraipos nuostatų, ir kad patikrintų, ar kiekvienos mėsos ir kaulų miltų siuntos atveju išvežimo punkte per TRACES iš pasienio kontrolės posto kompetentingos institucijos buvo gautas atliktos kontrolės patvirtinimas.
                                       Jei nesilaikoma reikalavimų, kompetentinga institucija gali uždrausti vežti iš 1 kategorijos medžiagų gautų kraujo ir kaulų miltų siuntą, skirtą naudoti deginimui, pagal Reglamento (ES) 2017/625 138 straipsnio 2 dalies d punktą.
                                    
                                 
                     
            
               (*)  Pagal Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos, visų pirma pagal Protokolo dėl Airijos ir Šiaurės Airijos 5 straipsnio 4 dalį kartu su to protokolo 2 priedu, šiame priede nuorodos į Jungtinę Karalystę neapima Šiaurės Airijos.
            
               (**)  2017 m. kovo 15 d. Europos Parlamento ir Tarybos reglamentas (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (OL L 95, 2017 4 7, p. 1).“